Simon Boccanegra
Simon Boccanegra, opera med en prolog og tre akter af Giuseppe Verdi. Librettoen er af Francesco Maria Piave (1810-1876) og Giuseppe Montanelli (1813-1862) efter skuespillet Simón Bocanegra (1843) af den spanske dramatiker Antonio García Gutiérrez (1813-1884).
Simon Boccanegra blev uropført i Venedig i 1857. Senere blev musikken omarbejdet af komponisten og librettoen af Arrigo Boito, der bl.a. tilføjede rådsscenen (1. akt, scene 2). Denne nye version blev opført i Milano i 1881 og er den version, der oftest opføres.